Kázeň z ev. Služieb Božích v Bratislave (NK), **utorok** po 14. nedeli po Svätej

Trojici, 12. 9. 2023, 18.00; ES 192, 606, 431, A 86, Žalm 103, 8 – 13

**4. Mojžišova 6, 22 – 27**: *„****22****Hospodin hovoril Mojžišovi:****23****Povedz Áronovi a jeho synom: Takto hovoriac požehnávajte Izraelcov:****24****Nech ťa požehná Hospodin a nech ťa ochraňuje!****25****Nech rozjasní Hospodin svoju tvár nad tebou a nech ti je milostivý!****26****Nech obráti Hospodin svoju tvár k tebe a nech ti udelí pokoj!****27****Tak nech kladú moje meno na Izraelcov a ja ich požehnám.“*

**Milí bratia a milé sestry!**

V nedeľu sme v našom zbore mali Služby Božie s požehnaním detí, učiteľov a pracovníkov s mladou generáciou. Dnes sa budeme zamýšľať práve nad tým, **čo znamená požehnanie**.

Zo slov: ***Nech ťa požehná Hospodin*** je zrejmé, že **požehnanie zasľubuje** svojmu ľudu **Pán Boh**. Za slovíčkom *„ťa“* nie je jednotlivec, ale celý Boží ľud. **Člen Božieho ľudu má podiel na požehnaní, keď patrí do spoločenstva.** Požehnanie vedie do spoločenstva a udržiava ho.

Keď mal Áron hovoriť Izraelcom slová požehnania, Boží ľud bol na ceste do zasľúbenej krajiny. Na ceste, mnohých nástrah, ťažkostí a pokušení. **Požehnanie** ukazuje vpred, **otvára nádejný výhľad do budúcnosti.** Nesľubuje nič, čo by bolo Božiemu ľudu príťažou na jeho ceste. Naopak, **sľubuje to, čo je silou a pomocou.**

Oznamovať požehnanie bolo úlohou kňazov – Árona a jeho synov. No nie je v moci kňazov udeľovať ho komukoľvek podľa svojej ľubovôle. **Nie je to požehnanie kňazské, ale Božie – Hospodinovo.** Božiu zvrchovanosť zdôrazňoval fakt, že **požehnanie zaznievalo** na záver bohoslužieb – teda **po prinesení obetí.** Obete urovnávali cestu požehnaniu. **Bez obetí nebolo požehnania.** Ako Boží ľud Novej zmluvy môžeme povedať: **Bez Obete Ježiša Krista, niet požehnania.** Pretože **požehnaniu stojí v ceste hriech**, povrchnosť, namyslenosť, ľahostajnosť, pohodlnosť. Obete neboli cenou, ktorú platili ľudia, aby si Boha naklonili. Boli viditeľnou kázňou. Ukázaním, čo sa musí stať, aby mohlo byť vyhlásené požehnanie, prekonané zlo a dôsledok hriechu. **Obete ukazovali, že odplata za hriech je smrť a zároveň, že Boh nemá zaľúbenie v smrti hriešnika. Chce aby žil.** Zo svojej veľkej milosti hriešnikovi odpúšťa, aby mohol žiť. Na svedectvo o tom mu dáva požehnanie. **Božie požehnanie je život z odpustenia, z milosti.**

***Nech ťa požehná Hospodin a nech ťa ochraňuje!***

S tým, že Pán Boh žehná, je zároveň spomenuté i to, že Boh **ochraňuje**. Bdie nad nami, drží nad nami stráž pred vplyvmi zla. Chráni svoj ľud tým, že ho vytrhuje, vyslobodzuje z moci zlého. To neznamená, že cesta Božieho ľudu bude prechádzkou ružovou záhradou.

Na našich Službách Božích je pri požehnaní urobený znak kríža. **Z Kristovho kríža nám plynie požehnanie, áno kríž je požehnaním.** V ňom si uvedomujeme, že je tu Boh, ktorý nás stráži, chráni, uisťuje o svojej blízkosti, zbavuje strachu, bezradnosti a beznádeje. Ukazuje nám čo je dobré a čo zlé, aby sme svojvoľne neliezli do pasce pokušiteľa. **Kristov kríž nás uisťuje, že v Spasiteľovej moci môžeme so zlom zápasiť, odolať mu.**

***Nech rozjasní Hospodin svoju tvár nad tebou a nech ti je milostivý!***

**V požehnaní ide o svetlo, o jasnosť, o to, aby boli rozptýlené temnoty, zahnaná tma, aby sme netápali.** Temnota nás znepokojuje.

Je normálne žiť vo svetle, chcieť vidieť vpred.

Pre starozmluvný Boží ľud bola Hospodinova jasná, láskavosťou naklonená tvár uistením, že **v púšti, ktorou Izraelci putujú, nie sú sami, nie sú stratení, bez výhľadu, bez nádeje.** Nie sú vydaní napospas prostrediu, náhode ani vplyvom zla. **Božia jasná a láskavá tvár znamenala pre nich istotu a bezpečie.** Vedeli, Komu patria, kam idú, na čo záleží veľa, na čom málo a na čom vôbec. Toto: Božia prítomnosť, priazeň, láskavosť, istota, bezpečie, je veľmi dôležitá časť požehnania. Je to istota, s ktorou mohli Izraelci ísť vpred. Hospodinova rozjasnená tvár pre nich znamenala: **Sme Boží. To je naše privilégium i záväzok. Pevné zázemie.** To sa nedá zaplatiť. Kde je Božia tvár jasná, kde je odpustenie, tam je jasno, svetlo a radosť. Tam je zasľúbenie: Boh nás svojou jasnou tvárou predchádza a povedie. Dá nám na cestu svetlo svojho slova.

***Nech obráti Hospodin svoju tvár k tebe a nech ti udelí pokoj!***

To je vrcholná časť požehnania. **Pokoj** neznačí len koniec bojov, vojnového besnenia a nenávisti. **Znamená koniec nepriateľstva**, v ktorom žijeme, ktoré sme my rozpútali svojou vzburou proti Bohu, svojou neposlušnosťou, svojím hriechom. Postavili sme sa proti nebeskému Otcovi, aby sme žili po svojom a stopy toho vidno všade: na nás i okolo nás. Pokoj, ktorý v požehnaní Pán Boh sľubuje, znamená ukončenie nepriateľstva. Nebeský Otec ho zastavil. **Pokoj nie je iba zastavenie paľby, len dočasné prímerie, ale zmierenie a odpustenie. Pokoj medzi Bohom a ľuďmi.** Pokoj ako výsledok vydobytých obetí.

**Cenou za odpustenie, zmierenie a pokoj je obeť.** Pán Ježiš Kristus svojou smrťou a vzkriesením túto cenu zaplatil. V Ňom máme pokoj s Bohom, ktorý je základom aj pre pokoj medzi ľuďmi.

**Požehnanie pokoja siaha ešte ďalej. Znamená** normálne, zdravé a harmonické vzťahy v celom stvorenstve. **Nádejnú a svetlú budúcnosť.** Bezpečie a život. Stav, keď ako posledný nepriateľ bude zničená smrť (1. Korintským 15, 26). Biblickou rečou: kráľovstvo Božie. – Až tak ďaleko siaha zasľúbenie pokoja.

Vskutku, **v sile Božieho požehnania smieme pestovať dobré vzťahy s ľuďmi, i dobré vzťahy k času, práci, odpočinku, veciam i budúcnosti.** V sile Hospodinovho požehnania smieme žiť bezpečne, nádejne, radostne a pokojne. Požehnanie znamenalo a značí, že **zlorečenie bolo zmazané, hriech odpustený**, cesta do dobrej budúcnosti otvorená.

***Tak nech kladú moje meno na Izraelcov a ja ich požehnám.***

V požehnaní Izraelci počuli a aj my počujeme Božie meno. **Kňaz vložil na Boží ľud Hospodinovo meno, aby ho na sebe niesli, boli ním poznamenaní, ním sa chválili, v toto meno dúfali, Hospodinovo meno oslavovali.** Požehnaní – poznamenaní Božím menom, sa stávajú Hospodinovým vlastníctvom. Nejde o povrchný úspech, ale o radikálnu zmenu, slobodu a nádej. **Požehnaný ľud,  požehnaný človek, ktorý je členom požehnaného ľudu. Nesie požehnanie, rozdáva ho, lebo nepatrí sebe, má poslanie.**

Ako Boží ľud Novej zmluvy máme najvyššieho kňaza, Pána Ježiša Krista. Žijeme z Jeho obete. V Jeho meno sme boli pokrstení, nesieme toto meno ako kresťania – patriaci Kristovi. Aj naše Služby Božie vrcholia požehnaním, aby sme ako požehnaní žili, roznášali a rozdávali ho ďalej, aby sme vedeli čí sme a Komu žijeme (por. 1Kor 6, 19 – 20). Amen.

Prameň: *Libor Chaloupka: Výklady (31. 8. – 3. 9.) in NKD 2023 (vyd. Kalich, Praha 2022):* **Martin Šefranko, evanjelický a. v. farár**